Lögreglumenn sætta sig ekki við launalega mismunun Lögreglufélög Vesturlands og Akraness héldu sameiginlegan félagsfund á Akranesi 13. september sl . Þar var rædd sú staðreynd að lögreglumenn hafa ekki verkfallsrétt og verða því að treysta á sanngjarna og réttláta meðferð hjá samninganefnd ríkisins . „ Er nú öllum ljóst að laun lögreglumanna hafa á síðustu árum dregist verulega aftur úr viðmiðunarhópum og við það verður ekki unað , “ segir í ályktun sem samþykkt var á fundinum . Þá segir að lögreglumenn séu nú búnir að vera samningslausir í 286 daga og var kjaradeilu þeirra vísað í gerðardóm þar sem þeir verða aftur að treysta á sanngjarna og réttláta meðferð þar sem lögreglumenn fá ekki að kjósa um niðurstöðu gerðardóms . „ Hafa lögreglumenn sýnt mikla þolinmæði og skilning fyrir þeim aðgerðum sem nauðsynlegt hefur verið að grípa til vegna versnandi afkomu ríkissjóðs , en launalega mismunun er ekki hægt að sætta sig við . Hafa lögreglumenn tekið þátt í sparnaði lögregluembættanna af fullri alvöru þrátt fyrir að sá sparnaður hafi þýtt fækkun lögreglumanna , skerðingu á heildarlaunum vegna minni yfirvinnu og bakvaktartímum , að ekki sé minnst á skert öryggi þeirra lögreglumanna sem eftir eru sem og almennings . Von lögreglumanna er sú að með úrskurði gerðardóms , sem er að vænta á næstu dögum , komi fram leiðrétting á þeirri kjaralegu þróun sem átt hefur sér stað síðustu ár . Með von um að þau vandasömu , krefjandi og oft hættulegu störf sem lögreglumenn inna af hendi verði metin að verðleikum , “ segir í ályktun Lögreglufélag Vesturlands og Lögreglufélag Akraness .